Pieces of Her

Pieces of Her is 'n Amerikaanse rillerdramareeks vir televisie wat deur Charlotte Stoudt vir Netflix geskep is. Dit is geskoei op die roman met dieselfde naam deur Karin Slaughter. Die première was op 4 Maart 2022.

Die reeks is tussen 27 Februarie en 3 April 2022 wêreldwyd altesaam 227,5 miljoen uur gekyk, volgens Netflix se top-10.

Storielyn

Pieces of Her gaan oor Andy, 'n 30-jarige vrou wat in 'n plaaslike eetplek in 'n dodelike skietery vasgevang word. Oomblikke later sien sy hoe haar ma, Laura, met gemak die skieter gewelddadig uitskakel. Terwyl Andy probeer sin maak van haar ma se dade op dié dag, verander haar siening van al haar familiebande aansienlik. Gou begin figure uit haar ma se verlede weer verskyn, en sy moet noodgedwonge vlug. 

Op haar reis probeer sy die legkaart van haar ma se verlede herbou.

Hoofakteurs
 Toni Collette as Laura Oliver, 'n spraakterapeut en borskankeroorlewende wat in Belle Isle, Georgia, woon. Sy het 'n donker verlede, en later word onthul haar regte naam is Jane Queller
 Bella Heathcote as Andy Oliver, Laura se dogter, wat teruggetrek het huis toe om haar ma te versorg
 Omari Hardwick as Gordon Oliver, Laura se eksman en Andy se stiefpa
 David Wenham as Jasper Queller, die huidige uitvoerende direkteur van Quellcorp
 Jessica Barden as Jane Queller, Laura se jonger self in die laat 1980's
 Jacob Scipio as Michael Vargas, 'n polisieman
 Joe Dempsie as die jong Nick Harp, Jane se voormalige liefde en die leier van die terroristegroep Army of the Changing World

Ontvangs
Op Rotten Tomatoes het die reeks 'n goedkeuringsyfer van 50% en 'n gemiddelde punt van 5,7/10 gekry, gebaseer op 34 resensies. Op Metacritic het dit 'n punt van 52 uit 100 gekry, gabaseer op 18 resensies, wat dui op 'n "gemengde of middelmatige" ontvangs.

Angie Han het Collette se toneelspel deur die hele reeks in The Hollywood Reporter as "fassinerend" beskryf. Han sŝ ook die reeks verloor stoom ná die derde episode en kritiseer Heathcote se toneelspel as "sonder karakterontwikkeling".

Verwysings

Skakels


Kategorie:Amerikaanse televisiereekse